Feesmoorde was 'lelik', sê polisie - Misdaad - Republikein
Sunday, August 09th, 11:06:57
Feesmoorde was 'lelik', sê polisie
Somber prentjie ontvou
08 January 2020 | Misdaad
Denver Kisting – In die meeste van die 26 moorde wat in Desember 2019 gepleeg is, was 'n verdagte betrokke wat nie sy humeur kon beteuel nie.
Só sê adj.komm. Kauna Shikwambi, die nasionale polisiewoordvoerder.
Tydens 'n onderhoud gisteroggend met Kletskompas, Republikein se aanlyn ontbytprogram, het Shikwambi gesê: "Iemand wat kort van draad is, vat 'n mes en steek en veroorsaak die dood. Dit is lelik."
Oor die 39 verkragtingsake wat verlede maand alleen aangemeld is, sê Shikwambi dikwels is dit vroue wat van 'n sjebeen af huis toe op pad is wat oorval en verkrag word.
In sommige gevalle is die vermeende verkragter aan die oorlewende bekend, terwyl ander se identiteite net vermoed word en ander onbekende mense is, sê sy.
Shikwambi sê die feesseisoen is bedoel vir mense om te rus, te ontspan en tyd met hul geliefdes deur te bring, maar misdadigers neem nie vakansie nie, sê sy.
"Lyk my hulle rus glad nie."
Shikwambi het kommer uitgespreek oor die jeug se beweerde betrokkenheid by die besit van en handel in gewoontevormende dwelms.
'n Totaal van 32 mense is in verband hiermee aangekeer.
Sy sê die meeste mense wat weens selfdood sterf, laat geen brief na nie.
Selfdood het 31 lewens in Desember geëis.
Shikwambi was in gesprek met Republikein oor haar onlangse bevordering tot bevelvoerder van die skakelafdeling.